Puolustusvoimat testaa tänä vuonna tuhannen reserviläisen fyysisen toimintakyvyn kertausharjoitusten yhteydessä.

Testaukset ovat osa Reserviläisten fyysinen toimintakyky 2015-tutkimusta.

Kunnon lisäksi tutkimuksessa selvitetään sen yhteyttä sosiaalisiin taustatekijöihin ja fyysiseen aktiivisuuteen. Samalla kartoitetaan myös fyysisen aktiivisuuden ja kunnon yhteyttä painoon ja koettuun terveydentilaan.

Ensimmäinen kuntomittaus suoritetaan tänään ja huomenna Panssariprikaatissa Parolannummella. Kaikkiaan tutkimus toteutetaan seitsemässä kertausharjoituksessa eri puolella Suomea.

Testattavat ovat iältään 25–34-vuotiaita.

Tutkimuksen tuloksia verrataan vuoden 2003 ja 2008 reservin fyysisen suorituskyvyn tutkimuksiin.

Tutkimustulokset reserviläisten fyysisen toimintakyvyn tasosta tullaan julkaisemaan ensi vuoden toukokuussa.

Kuntomittaukset tehdään yhteistyössä Jyväskylän yliopiston ja UKK-instituutin kanssa.